హైదరాబాద్‌ కేంద్రంగా స్టాక్‌ ఎక్స్ఛేంజీ
- నమోదు కాని స్టార్టప్‌ల కోసం ప్రత్యేకం
- 'గ్రెక్స్‌' పేరుతో వచ్చే నెలనుంచి సేవలు
హైదరాబాద్‌: దేశంలోని స్టాక్‌ మార్కెట్లలో నమోదు కాని స్టార్టప్‌ కంపెనీల కోసం కొత్తగా ఒక స్టాక్‌ ఎక్స్ఛేంజీ 'గ్రెక్స్‌' పేరుతో అందుబాటులోకి వచ్చింది. తెలంగాణ రాజధాని హైదరాబాద్‌ కేంద్రంగా ఈ కొత్త ఎక్స్ఛేంజీ ఏర్పాటు కావడం విశేషం. 'ది ఇండస్‌ ఎంటర్‌ ప్రీన్యుయర్స్‌' (టై) సంస్థ 'ది ఎంటర్‌ప్రీన్యుయర్‌ జోన్‌' (టెజ్‌)తో కలిసి దీనిని ఏర్పాటు చేశారు. ఈ కొత్త స్టాక్‌ ఎక్స్ఛేంజీ సేవలు అధికారికంగా వచ్చే నెల నుంచి ప్రారంభం కానున్నాయి. కొత్తగా వ్యాపారంలోకి అడుగుపెట్టిన స్టార్టప్‌ సంస్థలకు నిధుల సమీకరణకు గాను ఒక ప్రత్యామ్నాయాన్ని అందుబాటులో ఉంచడం, మదుపరులు ఎప్పుడు అనుకుంటే అప్పుడు పెట్టుబడులను ఉపసంహరించుకొనేందుకు ఎక్కువ సౌలభ్యంగా ఉండాలనే లక్ష్యంతో దీనిని రూపొందించారు. ప్రజలు స్టార్టప్‌ల వృద్ధిలో పాలుపంచుకొనేలా 'గ్రెక్స్‌' ప్రోత్సహించనుంది. కొత్త ఎక్స్ఛేంజీని కేవలం పెట్టుబడి అవసరాల కోసమే కాకుండా కంపెనీల గురించి తెలిపేందుకు, సంపూర్ణంగా వివరించేందుకు ఒక సమగ్ర వేదికగా దీనిని రూపొందించినట్లు 'గ్రెక్స్‌' సీఈవో మనీష్‌ కుమార్‌ తెలిపారు. 'గ్రెక్స్‌'లో పారదర్శకతకు, సమాచారం పంపకం, ఆర్థిక వ్యవహారాలు చాలా సులభంగా నిర్వహించేలా రూపొందించినట్లు ఆయన వెల్లడించారు.
మీ స్నేహితులకు రికమెండ్ చెయ్యండి